Hof beslis oor oud-kollegas se onderonsie oor parkeerplek‘n Verheugde Johan Stander, DA-stadsraadslid van George, nadat hy gehoor het hy is ‘n vry man. Foto: Eugene Gunning. “Dit was 19 moeilike maande gewees. In die 19 maande het ek ook geleer van my gesin, my familie, vriende, professionele sakelui en medekollegas wat by my gestaan het.” Só het Johan Stander, ŉ DA-stadsraadslid, Donderdag buite die George-landdroshof gesê. Stander het as vry man by die hof uitgestap nadat hy daarvan aangekla is dat hy na bewering ŉ voormalige kollega, Gert Niehaus, aangerand het. Landdros Götz Essel het die saak van die hofrol geskrap ná Stander se regsverteenwoordiger, Eckert Brand, sodanige versoek gerig het. Die saak spruit uit ŉ voorval in Oktober 2016 op die munisipale parkeerterrein toe Stander en Niehaus, wat in daardie stadium albei DA-lede in die George-stadsraad was, ’n meningsverskil oor ’n parkeerplek gehad het. Die saak is voorheen al verskeie kere uitgestel en dit was Donderdag die sewende keer dat Stander by die hof was. Na bewering het Stander destyds vir Niehaus gestamp en gevloek. Stander het die aanklagte teen hom ontken. Brand het aangevoer daar was uitlokking en dat Niehaus sy kliënt gevloek het. ŉ Video-opname van die voorval is by die hof ingedien. Niehaus het aangevoer dat hy beserings in die voorval opgedoen het. Essel het egter gesê geen getuienis is voor die hof gelewer dat Niehaus se beserings ŉ direkte verband met die beweerde aanranding het nie. Gert Niehaus, voormalige DA-stadsraadslid van George, kort na die uitspraak Donderdag by die George-landdroshof.Foto: Eugene Gunning Brand het van die begin van die saak gesê dit is ŉ onbenulligheid wat nie in ŉ hof hoort nie. Dit was volgens hom ŉ aangeleentheid waarin twee volwassenes hulle soos kinders gedra het. Die hof het bevind daar is nie voldoende getuienis om die verdere voortsetting van die verhoor te regverdig nie. Volgens Brand sal die staat kan appelleer, maar is dit onwaarskynlik. “Hulle sal regsgrond moet vind.” ŉ Verheugde Stander het gesê geregtigheid het geseëvier. Hy het sy dank teenoor sy prokureur uitgespreek. “Al wat ek vir jou kan sê, van dag een af was hierdie aanklagte gegrond op leuens en bedrieglike optredes. Ek wil nie nou oor die doelstellings uitwei nie. Ek wil nou net rustig huis toe gaan. “Ek sê vir die Skepper dankie dat die bewyse ter tafel geplaas is van mense wat na vore gekom het sodat geregtigheid vandag kan seëvier. Dit gee my weer vertroue in ons regstelsel.” Hy weet nie wat sy regskoste beloop nie en het benadruk dit is nie net die regskoste wat ter sprake is nie. Dit het in ŉ stadium ook sy werksituasie benadeel. Stander woon al 45 jaar op George en meen hy het nog altyd eerbaar opgetree. In dié stadium weet hy nie of hy die saak verder gaan voer nie. Verskeie faktore sal ŉ rol speel soos die belange van die party onder wie se vaandel hy ŉ stadsraadslid is, die stadsraad, die gemeenskap en sy gesin. Niehaus het gesê hy het respek vir die uitkoms van die saak, maar hy stem nie saam nie. “Dit is allermins die waarheid.” Hy wil nou aangaan met sy lewe en sê hy is klaar met politiek. “Ek wil ŉ kind van die Here wees en my werk doen.”